
תקציב רשות השידור לשנת 2001


היו"ר ישראל כץ:

	אני פותח את הישיבה. לפני שנעבור לנושא ההעברה התקציבית שעיכבנו – רביזיה בנושא מעיין החינוך התורני ועוד מספר פניות תקציביות שעוכבו כאן, כאשר אנחנו מנסים "לשחרר" מעט מהמצוקה של מגזרים שונים - הבנתי שחבר הכנסת לנגנטל הסיר את הרביזיה בנושא רשות השידור. 

ויצמן שירי:

	 כן, הוא הסיר. 

היו"ר ישראל כץ:

	היא הוסרה. אני קודם כל מברך את הוועדה על אישור סופי של תקציב רשות השידור. אני חושב שאין כאן אחד מחברי הוועדה – ולא חשוב מאיזו מפלגה הוא – שלא מבין את חשיבות השידור הציבורי. 

	דווקא אנחנו שחוקקנו כאן בשנתיים האלה גם חוקים לגבי ערוצים אלטרנטיביים מסחריים, מבינים שבים הערוצים המסחריים - שהם ברוכים בפני עצמם - אנחנו חייבים שידור ציבורי. אולי זה קצת מפתיע שדווקא אני צריך לייצג את הקו הזה, אבל מאחר שזה תפקידי וזאת אחריותי, בהחלט לקחתי על עצמי להפסיק את מסע הייסורים הזה ולאשר את התקציב. 

אפשרנו לממשלה, כמובן, לשקול ולבדוק שוב את כל הדברים, ואני שמח על אישור התקציב. 

אבי כץ:

	התקציב והאגרה. 

היו"ר ישראל כץ:

	בוודאי, התקציב והאגרה. אני רוצה להבהיר שהכל אושר כבר אתמול. היתה רביזיה כמקובל, ובאופן לגיטימי היא הוסרה, ולכן המשמעות היא שהתקציב והאגרה אושרו. 

	אני גם רוצה להבהיר ולהודיע, שהיו כאן ברקע הדברים כל מיני ויכוחים פנימיים פרוצדורליים או אחרים בוועדה, שכמובן אין להם בסופו של דבר השלכות אישיות כלשהן, אבל אני רוצה להודיע שבכל השיחות שהתקיימו, היתה בסך הכל תופעה יפה, שבאים חברי ועדה מכל המפלגות ואומרים: בואו נפתור גם את כל נושא המשקעים האישיים והדברים האחרים. זה בסך הכל דבר מכובד, ואני מכבד את כל הפניות. 

	אני רק רוצה להבהיר, בלי קשר לתקציב שאושר כמובן, שהיושב ראש המיועד של הוועדה, ידידינו חבר הכנסת ליצמן, הודיע לי שעם הכניסה שלו לתפקיד יושב ראש הוועדה, הוא יציע לוועדה למנות ועדות משנה, שיהיו כפופות כמובן למליאת הוועדה כמקובל, וביניהן ועדת משנה לתקשורת, שבראשה יעמוד חבר הכנסת נחום לנגנטל. זאת בהחלט זכותו להיכנס לתפקיד זה כיושב ראש. 

	אני אישית אומר את השקפתי - השקפתי לא השתנתה בעניין, ואני גם לא שמעתי אף אחד אחר שיש לו השקפה אחרת - שוועדת הכספים לא צריכה לדחוף את ידיה בקרביה של רשות השידור. אני לא חושב שלמישהו היתה כוונה כזאת, וגם טוב להבהיר את הדברים האלה. 

	יש הבדל בין פיקוח, שזאת זכותנו וחובתנו – כל אחד בדרכו, ובהחלט היתה כאן בדיקה מאד רצינית – לבין ניסיון ללוות עבודה של גוף כמו רשות שידור, כשמטבע הדברים נוצר חשש לעירוב תחומים בתחום שהוא כל-כך רגיש. גם הממשלה וגם ועדת הכספים מחויבות לעשות את תפקידן המנהלתי הביקורתי והתקציבי, אבל לא להתערב בכל הפרטים האחרים, וכל ועדה שלא תהיה כאן, בוודאי שהיא תנהג באותה הדרך, ואני אומר את זה על דעת כל חברי הוועדה. 

אבשלום וילן:

	כבוד היושב ראש, אני רוצה להגיד לך קודם כל מילה טובה, על כך שהסכמת לפשרה הזאת. לא היה פה ויכוח מפלגתי. אני רוצה להודות לך על הצורה שבה ניווטת את הדברים כדי להגיע להסכם. 

	אתמול החלטנו שני דברים: החלטנו שרואה החשבון, שמבקר את הנעשה ברשות השידור, מגיש את הדוח לוועדת הכספים עד התאריך אחד בספטמבר.

נחום לנגנטל:

	עד ה-2 בספטמבר, כי האחד בספטמבר נופל על יום שבת. 

היו"ר ישראל כץ:

	אתה רוצה לשחזר את כל מה שהיה אתמול?

ויצמן שירי:

	אבל זה היה אתמול. 

אבשלום וילן:

	הוחלט עוד דבר: במשך שנתיים אנחנו לוחמים על תכנית הבראה, ונאמר בסיכום אתמול, שתוגש תכנית הבראה לוועדה עד התאריך אחד בספטמבר. 

ויצמן שירי:

	זה היה חלק מאישור התקציב. 

היו"ר ישראל כץ:

	אם אתה חוזר למה שהיה אתמול, אני גם חייב לציין שזאת היתה הצעה שלך שהתקבלה ברוב קולות. אנחנו לא עסקנו בהחלטה. 

ויצמן שירי:

אני שמח שהעניין הזה מאחורינו, ובהזדמנות זאת אני גם רוצה להודות ליושב-ראש הוועדה. השתמע כאילו יושב-ראש הוועדה מתבצר באיזשהו עניין אישי, והוכח מעל לכל ספק שאין כאן שום עניין אישי. מבחינתנו העניין היה מתבקש. שמרנו על כבודם של כל חברי הוועדה, כולל כבודו של חבר הכנסת נחום לנגנטל. אני מודה לך, אדוני היושב ראש. 

2. שינויים בתקציב


פנייה מספר 5:

היו"ר ישראל כץ:

	יש כאן כמה דברים שעיכבנו זמן רב. באשר לבעיה בחינוך התורני, אני מרגיש אחריות אישית, כי אני הייתי בין מגישי הרביזיה כאן. מאחר שעוד אנשים הגישו רביזיה, אני לא יכול להסתפק בהסרה, ולכן אקיים הצבעה. מדובר בפנייה לוועדה מספר 5. 

ויצמן שירי:

	 מי האנשים? אולי כולם יסירו את הרביזיה?

היו"ר ישראל כץ:

	לא, הם לא נמצאים כאן. אני צריך להצביע עכשיו בעצם נגד הרביזיה של עצמי. מי שבעד תקפות האישור למעיין החינוך התורני, מצביע נגד הרביזיה. 

נחום לנגנטל:

	 מי הגיש את הרביזיה?

היו"ר ישראל כץ:

	גם אני, גם חבר הכנסת גפני ואחרים. אנחנו מצביעים על הרביזיה. מי שבעד החלטת הוועדה לאשר את הפנייה, מצביע נגד הרביזיה, זאת אומרת: אני שואל עכשיו מי נגד הרביזיה, ומי שבעד החלטת הוועדה מצביע נגד. מי נגד הרביזיה? מי בעד?

הצבעה על הסרת הרביזיה לפנייה מספר 5

בעד – 5
נגד - 1
נמנעים – 2
הרביזיה על פנייה מספר 5 הוסרה.
פנייה מספר 5 נתקבלה. 

היו"ר ישראל כץ:

	הרביזיה לא אושרה, וההחלטה נכנסת לתוקף.  


פנייה מספר 8-9:

היו"ר ישראל כץ:

	הנושא הבא הוא הנושא של הרפורמה במשק החלב, פניות מספר 8-9. יש כאן דבר שנפל בוועדה, והוא ההקצבה של 20,000,000 שקל לרפורמה במשק החלב. אני הגשתי רביזיה, כלומר: מי שרוצה לאשר את ההקצבה, מצביע בעד הרביזיה. מי בעד הרביזיה על ההחלטה?


הצבעה על הרביזיה ועל ההחלטה שלא לאשר את ההקצבה לרפורמה ברפת (פנייה 8-9)

בעד – רוב
נגד – מיעוט
נמנעים – אין
הוחלט לאשר את הרביזיה בפנייה מספר 8-9.

היו"ר ישראל כץ:

	הוחלט שיש רביזיה. עכשיו אני אעלה להצבעה את הסעיף של הרפורמה ברפת, פנייה מספר 8-9. מי בעד? מי נגד? מי נמנע?

הצבעה על פנייה מספר 8-9

בעד – רוב
נגד – מיעוט
פנייה מספר 8-9  של הממונה על התקציבים התקבלה. 


פנייה מספר 7:

איוור קרשנר:

	פנייה מספר 7 דנה בשינויים פנימיים במשרד הפנים – ביקורת גבולות. זה אושר, ואתה ביקשת רביזיה. 

היו"ר ישראל כץ:

	לא אני ביקשתי רביזיה, אבל ביקשו. 

	אנחנו נצביע נגד הרביזיה. מי נגד הרביזיה?


הצבעה על הסרת הרביזיה בפנייה מספר 7

בעד – רוב
נגד – מיעוט
הרביזיה על פנייה מספר 7 הוסרה.
פנייה מספר 7 התקבלה. 

היו"ר ישראל כץ:

	הרביזיה על פנייה מספר 7 הוסרה, ואז ההצעה מאושרת. 


פנייה מספר 15:

איוור קרשנר:

	פנייה מספר 15 דנה במיזוג משרד האוצר. 


היו"ר ישראל כץ:

	בואו לא נגזים. משרד האוצר עוד לא הוכיח את עצמו בוועדה הזאת. בואו נשמור משהו גם ליושב ראש החדש. 

אמנון כהן:

	כבוד היושב ראש, הבטחתי לסגן שר האוצר שהוא יישב במשרד הולם, על-מנת שימלא את תפקידו כראוי. 

היו"ר ישראל כץ:

	מאחר שהזמנו את אנשי האוצר בדרגים השונים לבוא לוועדה, והם עוד לא באו - וכאן יש מיזוג - אנחנו מזמינים אותם בינתיים לשבת כאן. אחרי שהם יהיו כאן ויבחנו את טיב המיזוג - -

ויצמן שירי:

	 עם כל הכבוד, אדוני יושב ראש הוועדה, אתה צריך לזמן את שר האוצר. 

היו"ר ישראל כץ:

	אמרתי "דרגים שונים", בלי לנקוב בתפקידים. אנחנו נשמח לארח אותם במיזוג שלנו קודם, לפני שנאשר זאת. 
 
יוליה מרוז:

	מדובר בפרויקט שכבר התחילו בו. אם היום אתם נכנסים למשרד האוצר, אתם רואים שהפרויקט בעיצומו. 

היו"ר ישראל כץ:

	הטיעון שלך הוא ממש משכנע, אבל אני יכול להביא את אותו טיעון לגבי ה-45,000,000 שקל. יצא מכאן הרפרנט של משרד האוצר, ולאחר שדיבר בטלפון, הוא אמר: הרגע סגרתי שיועבר אליכם  - זה היה אמור להיות בתחילת שבוע שעבר - 45,000,000 שקל מהרזרבה של משרד התעשייה והמסחר, לטיפול נקודתי בילדים במצוקה, לתושבי שכונות עוני ול-11 הערים המעורבות והאחרות שנמצאות במצב סוציו-אקונומי קשה. 

	גם שם התחילו כבר את הפרויקטים, וחסר להם תקציב. אני מניח שאותו הגיון יפעל על שני הדברים, כל עוד אני לפחות יכול לדאוג לכך. אני מציע לאנשי משרד האוצר להחיל את אותם כללים. 

יוליה מרוז:

	האם אפשר לדבר על פניות אחרות?

היו"ר ישראל כץ:

	בואו נראה, האם יש משהו מיוחד?

יוליה מרוז:

	האם אתם לא רוצים להביא להצבעה את הנושא של המיזוג באוצר?


היו"ר ישראל כץ:

	לא רק שאנחנו לא רוצים, אלא החלטנו שלא להעביר. האם יש פניות בענייני ביטחון?

איוור קרשנר:

	בענייני ביטחון לא, אבל יש בעניין מגדלי הכותנה. 

היו"ר ישראל כץ:

	האמת היא שסיכמנו מראש שנדון בשלוש פניות. 

יוליה מרוז:

	 מה עם כל הפניות האחרות?

היו"ר ישראל כץ:

	נדון בהן מחר. 

יוליה מרוז:

	יש פנייה בעניין משרד ראש הממשלה. 

אמנון כהן:

	ראש הממשלה לא יקבל שום דבר. אמרנו שנדבר על שלוש פניות חשובות, וזהו. 

יוליה מרוז:

	אולי כדאי להגיד באיזה פניות אתם מתכוונים לדון, כי אנחנו באים כדי להסביר דברים, שבסוף אף אחד לא מתייחס אליהם. 

אמנון כהן:

	זה חלק מהעבודה. 

יוליה מרוז:

	אני יכולה להבין שיכולה להיות התנגדות עקרונית לפנייה של משרד האוצר למיזוג, אבל יש פניות אחרות. 

היו"ר ישראל כץ:

	אנחנו לא דנים כרגע בנושאים אחרים. 

יוליה מרוז:

	יש פניות טכניות, כמו: מכס, שינויים פנימיים במשרד האוצר. 

היו"ר ישראל כץ:

	אבל החברים התפזרו. 

איוור קרשנר:

	אבל אתה לא סגרת את הדיון. 

אמנון כהן:

	סגרת. 

היו"ר ישראל כץ:

	בואו נדון על זה מחר. בואו נסכם שלגבי מחר, נראה מה מוסכם על האנשים, ואנחנו נמשיך הלאה. בכל מקרה, אני מבקש להעביר את המסר שהתחייבו לנו בצורה ברורה להעביר את הסכום, כאשר הרפרנט יצא מהחדר כדי לטלפן, וחזר עם תשובה. 

איוור קרשנר:

	דיברתי היום עם אוהד מראני, והוא אומר שהוא רוצה להעביר את הכל יחד, אבל הוא לא יודע מתי. 

היו"ר ישראל כץ:

	אז גם אנחנו מעבירים את הכל ביחד. 

איוור קרשנר:

	מה עם תכנית אופק של משרד הפנים? האם אפשר לאשר אותה? כולם בעד. 

היו"ר ישראל כץ:

	אז מחר נדון בזה. 

איוור קרשנר:

	אבל האם נדון בה מחר? כי אנחנו מטרטרים את הרפרנטים. 

היו"ר ישראל כץ:

	אני אנסה להעלות מחר את הנושא של משרד הפנים. 

איוור קרשנר:

	וגם של משרד האוצר?

היו"ר ישראל כץ:

	אגב, לא בטוח שכולם יסכימו לזה. 

	תודה רבה, אני נועל את הישיבה. 

	הישיבה ננעלה בשעה 15:25 

	





	






